ત્યાંથી પાછા આવીને બાદમાં ૧૦ વાગે ગવર્નર જનરલ (હવે વાઈસરૉય નહિ) સાહેબને ત્યાં Reception માટે ગયો હતો. ખૂબ લોકો હતા. ત્યાં જનારા બધા લોકો શિષ્ટ અને શિક્ષિત, પણ સર્વત્ર ગેરશિસ્ત દેખાઈ! અંદર ગયા પછી કાંઈક ઠીક હતું. લોર્ડ અને લેડી માઉન્ટબેટન અને પંડિતજી સાથે હસ્તાંદોલન કરીને, આવેલા નિમંત્રિતોમાં જેટલા ઓળખીતા દેખાયા તેમની જોડે વાતચીત કરીને ૧૧.૧૫ વાગ્યે ઘરે પાછો આવ્યો. ગર્વનર જનરલના પ્રાઈવેટ સેક્રેટરી મિ. એબલ મળ્યા હતા. આવતીકાલે તેઓ અહીંથી સ્વગૃહે પ્રયાણ કરશે. ભારે કાવતરાબાજ અને મુસલમાન તરફી માણસ. ‘એક અંગ્રેજ ગર્વનર જનરલ પરના લોકોના આટલા ભારે પ્રેમનાં દર્શન સાંજે ધ્વજવંદન વખતે થતાં મને આનંદ થયો’ એમ એમણે કહ્યું. ‘એમાં લોકોનો કૉંગ્રેસ પરનો વિશ્વાસ અને પ્રેમ વ્યક્ત થાય છે, કૉંગ્રેસે જેમને માન્ય રાખ્યા તેઓ લોકોને પણ માન્ય છે – આ એનું રહસ્ય છે’ એવું મેં એમને (મિ. એબલને) કહ્યું.